Zagreb, 21. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Ivana Vukića, državnog tajnika u Ministarstvu hrvatskih branitelja,** na 39. sjednici, održanoj 21. veljače 2019.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivana Vukića, državnog tajnika u Ministarstvu hrvatskih branitelja, neće se pokrenuti, obzirom da iz zaprimljene dokumentacije vezano za stjecanje vlasništva nad stanom u Splitu u 2001.g., ne proizlazi da bi dužnosnik počinio povredu odredbi ZSSI-a.**

Obrazloženje

U Povjerenstvu je dana 18. lipnja 2018.g. pod brojem 711-U-1919-P-223/18-01-3 zaprimljena anonimna prijava mogućeg sukoba interesa podnesena protiv dužnosnika Ivana Vukića, državnog tajnika u Ministarstvu hrvatskih branitelja,povodom koje se vodi predmet P-223/18.

U navedenoj prijavi se u bitnome navodi da je dužnosnik Ivan Vukić kupio stan u Splitu s naslova kreditnog zaduženja te se iznosi da je još tijekom Domovinskog rata protupravno uselio u navedeni vojni stan u kojem je kasnije legalizirao svoj status, kao i da se godinama kasnije nakon dodjele stana kreditno zaduživao. Nadalje se navodi da je dužnosnik vlasnik nekretnina u Općini Unešić, gdje je prijavio svoje prebivalište, slijedom čega je upitna dodjela stana.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 6. ZSSI-a propisano je da su zamjenici ministra (državni tajnici) dužnosnici u smislu odredbi ZSSI-a, stoga je i dužnosnik Ivan Vukić povodom obnašanja dužnosti državnog tajnika u Ministarstvu hrvatskih branitelja obvezan postupati sukladno odredbama ZSSI-a.

Dužnosnik je u izvješćima u imovinskom stanju koja je podnosio Povjerenstvu povodom obnašanja navedene dužnosti navodio da je vlasnik stana u Splitu, površine 90,68 m2, kojeg je stekao sredstvima od zaduženja od poslovne banke te je naveo adresu i broj katastarske čestice u kojoj je isti stan upisan u Knjigu položenih ugovora. U tim je izvješćima dužnosnik naveo da je vlasnik drugih nekretnina koje se nalaze u Unešiću i Splitu, za koje je naznačio da ih je stekao nasljeđivanjem. Dužnosnik navedenu dužnost obnaša od 17. studenoga 2016.g.

Povjerenstvo je radi provjere osnovanosti i vjerodostojnosti navoda iz zaprimljene neanonimne prijave i stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u javne podatke zemljišnih knjiga nadležnog Općinskog suda u Splitu, Zemljišno-knjižnog odjela te je utvrđeno da je dužnosnik u Knjizi položenih ugovora uknjižen kao vlasnik navedenog stana u Splitu na temelju ugovora o kupoprodaji iz 2001.g. te prema prijedlogu za uknjižbu iz iste godine.

Povjerenstvo je zatražilo i dokumentaciju od Općinskog suda u Splitu, Zemljišno-knjižnog odjela, što obuhvaća ugovor o kupoprodaji stana broj ugovora 00156 sklopljenog dana 10. listopada 2001.g. na temelju kojeg je izvršena uknjižba prava vlasništva u korist navedenog dužnosnika u broj poduloška Knjige položenih ugovora Split, prema zahtjevu zaprimljenom dana 19. studenoga 2001.g.

U knjizi ulazne pošte Povjerenstva pod brojem 711-U-2122-P-223/18-03-3 zaprimljen je od navedenog suda, dana 6. srpnja 2018.g., Ugovor o kupoprodaji stana sklopljen dana 10. listopada 2001.g. između Ministarstva obrane, kao prodavatelja, te dužnosnika Ivana Vukića, kao kupca, kojim je kupac kupio navedeni stan u Splitu površine 90,68 m2, pri čemu je kupoprodajna cijena iznosila 59.083,51 kn, koju se kupac obvezao obročno platiti u roku od 13 godina. Člankom 7. navedenog Ugovora utvrđuje se da je kupac u posjedu navedene nekretnine, a prema članku 8. Ugovora kupac je dao suglasnost za raskid ugovara ako se naknadno utvrdi da u istom mjestu ima u vlasništvu odgovarajuću kuću ili stan odnosno ako je kupio drugi stan prema odredbama Zakona o prodaji stanova na kojima postoji stanarsko pravo ili prema odredbama Zakona o naknadi za imovinu oduzetu za vrijeme jugoslavenske komunističke vladavine.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. ZSSI-a koji propisuje zabranjena djelovanja dužnosnika dužnosnicima je prema podstavku i) zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Iz zaprimljene dokumentacije proizlazi da je dužnosnik stekao pravo vlasništva nad stanom u Splitu 2001.g., dakle, 15 godina prije stupanja na dužnost državnog tajnika koju obnaša od 2016.g. Navedenim ugovorom predviđena je isplata kupoprodajne cijene dinamikom kroz razdoblje od 13 godina te iz ugovornih odredbi ne proizlazi da dužnosnik istu cijenu nije mogao isplatiti iz odobrenih kreditnih sredstava poslovne banke ili na koji drugi način.

Povjerenstvo nije nadležno tijelo koje bi propitivalo nastanak ugovornih ili zakonskih pretpostavki za sklapanje ili raskid navedenog ugovora, dok sama okolnost da je dužnosnik stekao vlasništvo nad drugim nekretninama s naslova nasljedstva te da je eventualno promijenio adresu prebivališta nakon sklapanja kupoprodajnog ugovora ne ukazuje na postupanje koje bi učinio u obnašanju dužnosti državnog tajnika Ministarstva hrvatskih branitelja.

Povjerenstvo stoga ocjenjuje navode prijave neosnovanima i nevjerodostojnima, obzirom da nisu utvrđene okolnosti koje upućuju da bi dužnosnik Ivan Vukić počinio povredu članka 5. ZSSI-a, kojeg od zabranjenih djelovanja dužnosnika iz članka 7. ZSSI-a ili koje druge odredbe ZSSI-a te se postupak protiv dužnosnika neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ivan Vukić, elektronička dostava
2. Podnositelju prijave
3. Objava na internetskoj stranici Povjerenstva
4. Pismohrana